# Maria Dolors de Càrcer i de Ros

Maria Dolors de Càrcer i de Ros (Barcelona, 19 de desembre de 1867 - Sevilla, 7 de gener de 1939) fou una aristòcrata espanyola, marquesa de Castellbell i Castellmeià, baronessa de Maldà i Maldanell, amb Grandesa d'Espanya.
Propietària de nombrosos terrenys, mentre va viure es va dur a terme la urbanització de molts d'ells. En trobem alguns exemples al barri de Can Peguera i a Sant Andreu, de fet a la capital catalana va arribar a tenir contenciosos judicials amb l'Ajuntament de Barcelona per dur a terme l'expropiació d'alguns terrenys. També va promoure la urbanització d'uns terrenys que tenia a Badalona.
Es va casar amb Lluís de Vilallonga i Sentmenat, baró de Segur i militar comandant d'artilleria, de qui va enviudar. Ambdós van tenir a Salvador, hereu dels títols familiars; Joaquim, comte de Sant Miquel de Castellar; Josep Maria, mort el 1921 abans que ella, i una filla anomenada M. Antònia.
Abans de la Guerra Civil Espanyola (1936-1939), va ser coneguda per les festivitats, balls i altres celebracions de prestigi que es feien a la seva residència, al carrer del Pi, que comptaven amb la presència d'importants personalitats, i que tenien repercussió en la vida de l'alta societat d'aquells anys. Va donar el seu nom i atorgava el premi del torneu esportiu de futbol de la Copa Baronessa de Maldà. Entre altres distincions, va ser Dama del noble orde de Maria Lluïsa i presidenta de la Caritat Cristiana.

## Mort

Maria Dolors de Càrcer va morir el 7 de gener de 1939 a la ciutat de Sevilla. Els funerals es van celebrar el 19 de juny d'aquell any a Barcelona, a la parròquia de la Puríssima Concepció, amb l'assistència de membres de l'aristocràcia barcelonina, de l'alta burgesia industrial i d'altres sectors, així com de les autoritats municipals.

## Descendència

El seu fill Salvador, l'hereu, es va casar el 1919 amb María del Carmen Cabeza de Vaca i Carvajal. Aquest matrimoni va heretar quasi tots els títols dels pares: Marquesat de Castellbell, Marquesat de Castellmeià, Baronia de Segur i Baronia de Maldà.
Joaquim, el segon fill, es va casar amb dona Isabel Girona i Villavechia i va heretar el castell de Castellar. La filla, Maria Antònia, es va casar el 1926 amb Ramón de Carranza i Gómez-Pablos, Marqués de Soto Hermoso.

## Referències

* ↑ Heràldica Catalana
* 1 2 Redacció «Necrológicas». La Vanguardia, 18-06-1939, pàg. 10.
* ↑ Redacció «Gacetillas». La Vanguardia, 15-04-1933, pàg. 11-12.
* ↑ Redacció «Los Tribunales». La Vanguardia, 21-03-1931, pàg. 9.
* ↑ Abras, Margarida; Carreras, Montserrat; Nieto, Maria Dolors «Badalona, segle xx. Els barris». Carrer dels Arbres, 3a època, núm. 11, 2000, pàg. 85.
* ↑ Redacció «Noticias militares». La Vanguardia, 26-07-1905, pàg. 3.
* ↑ Redacció «Necrología: Don Joaquín de Vilallonga y de Carcer, conde de San Miguel de Castellar». La Vanguardia, 28-06-1968, pàg. 25.
* ↑ Redacció «Necrológicas». La Vanguardia, 05-02-1921, pàg. 1.
* ↑ Igor «De Sociedad». La Vanguardia, 09-05-1924, pàg. 17.
* ↑ Redacció «Mundo social». La Vanguardia, 31-03-1939, pàg. 3.
* ↑ Redacció «De sociedad: En el palacio de la baronesa de Maldá». La Vanguardia, 14-02-1917, pàg. 5.
* ↑ Redacció «Vida Deportiva: Copa Baronesa de Maldá». La Vanguardia, 06-07-1923.
* ↑ Redacció «Exequias por la marquesa de Castellbell». La Vanguardia, 20-06-1939, pàg. 9.
* ↑ Mil Anys d'història, Castell de Castellar- Roser Parcerises i Colomer ISBN 978-84-9375217-0